b'\n_START_ARTICLE_\nTeoderik II\n_START_SECTION_\nLiv og virke\n_START_PARAGRAPH_\nI 592 d\xc3\xb8de kong Guntram, konge av Burgund, og som uten arvinger var det hans nev\xc3\xb8 og adopterte s\xc3\xb8nn Childebert II, konge av Austrasia, som arvet hans rike. Hans viljesterke mor, Brunhilda, hjalp ham \xc3\xa5 styre de to rikene. Hennes fiende var Fredegund, mor og regent av Klotar II, konge av Neustria. Det frankiske styret hadde dreiet rundt disse to mektige kvinnene, og som avskydde hverandre med et intenst hat som var drivkraften til flere de politiske handlingene i de frankiske rikene._NEWLINE_Brunhildas s\xc3\xb8nn Childebert II d\xc3\xb8de allerede i 595, kun i midten av tjue\xc3\xa5rene, og Brunhilda anklaget  Fredegund for \xc3\xa5 ha v\xc3\xa6rt ansvarlig for \xc3\xa5 f\xc3\xa5tt ham forgiftet. Hun tok straks kontroll over det todelte riket Austrasia og Burgund hvor hun ble regent for sine to s\xc3\xb8nnes\xc3\xb8nner, ni \xc3\xa5r gamle Teodebert II og \xc3\xa5tte \xc3\xa5r gamle Teoderik II. Etter frankisk skikk delte de sin fars arv, Teodebert ble konge av Austrasia og med hovedstad i Metz mens Teoderik fikk Burgund og med hovedstad i Orl\xc3\xa9ans. Brunhilda ble regent for dem begge. Fredegund fors\xc3\xb8kte p\xc3\xa5 vegne av sin s\xc3\xb8nn Klotar II \xc3\xa5 erobre Paris i 596. Slaget f\xc3\xb8rte til et \xc2\xabstort blodbad\xc2\xbb, i henhold til Fredegars kr\xc3\xb8nike, men oppn\xc3\xa5dde ikke noe. Striden mellom de to damene kunne ha utviklet seg videre til en bitter krig mellom de frankiske rikene, men \xc3\xa5ret etter, i desember 597, d\xc3\xb8de Fredegund, og hennes s\xc3\xb8nn styrte p\xc3\xa5 egen h\xc3\xa5nd._NEWLINE_To \xc3\xa5r senere fylte Teodebert tretten \xc3\xa5r og var da i en lovlig alder til \xc3\xa5 styre alene. Han kastet ut sin dominerende bestemor fra hoffet til stor jubel fra adelen i Austrasia, og den gamle damen reiste s\xc3\xb8rover til Burgund. Hennes andre s\xc3\xb8nnes\xc3\xb8nn Teoderik tok vel imot henne, \xc3\xb8nsket henne \xc2\xabvelkommen og behandlet henne med seremoni.\xc2\xbb Etter hvert havnet den unge kongen under sin bestemors innflytelse, og forholdet mellom br\xc3\xb8drene ble vanskelig. I 599 fors\xc3\xb8kte Klotar i Neustria, n\xc3\xa5 blitt femten \xc3\xa5r, \xc3\xa5 angripe Austrasia. Klotar beseiret Teodebert ved Sens. Trusselen fra Klotar fikk br\xc3\xb8drene til \xc3\xa5 legge til side sine motsetninger og dannet felles front. Krigen mot Neustria ble gjenopptatt og i 600 m\xc3\xb8tte Klotar en forent h\xc3\xa6r fra Austrasia og Burgund, og ble beseiret ved Dormelles i n\xc3\xa6rheten av Montereau. Klotar ble tvunget til \xc3\xa5 g\xc3\xa5 med p\xc3\xa5 en avtale hvor han mistet store omr\xc3\xa5der av sitt rike, alt landet mellom Seinen og Oise ble fordelt mellom br\xc3\xb8drene. Teodebert tok landet mellom Seinen og Loire, inkludert grenseomr\xc3\xa5det mot Bretagne, mens Teoderik mottok resten. Sammen drev de en milit\xc3\xa6r kampanje i Gascogne hvor befolkningen ble underkastet og de innsatte en mann ved navn Genialis som dux, hertug. _NEWLINE_Ved dette tidspunkt var enigheten mellom br\xc3\xb8drene over og de gikk til krig mot hverandre som resulterte i Teodeberts nederlag ved \xc3\x89tampes. Klotar grep anledning til \xc3\xa5 angripe Teoderik og hans rikshovmester Bertoald i 604, og ble ogs\xc3\xa5 konfrontert av Klotars s\xc3\xb8nn Merovek og hans rikshovmester Landrik. Teoderik m\xc3\xb8tte dem ved \xc3\x89tampes ved Louet, men denne gangen nektet Teodebert \xc3\xa5 gi ham st\xc3\xb8tte. Teoderik seiret i slaget, men Bertoald ble drept. Den neste rikshovmesteren, Protadius, var en tilhenger av Brunhilda, og han oppmuntret til krig mot Austrasia. Adelen fikk ham drept og krigen kom ikke i gang og isteden ble det inng\xc3\xa5tt en pakt tvunget fram av Teoderiks menn._NEWLINE_I denne situasjonen s\xc3\xb8kte Teoderik en alliert. I 607 sende han en ambassad\xc3\xb8r til Hispania og spurte kong Witterik av det vestgotiske rike om \xc3\xa5 f\xc3\xa5 gifte seg med hans datter Ermenberga. Det vestgotiske rike var p\xc3\xa5 h\xc3\xb8yden av sin makt, og en allianse ville gj\xc3\xb8re Burgund til det mektigste av de frankiske rikene. Fredegar, som er fiendtlig innstilt til Brunhilda, hevdet at hun mislikte denne forbindelsen, og med sine ord \xc2\xabforgiftet ham mot sin brud\xc2\xbb. Da Ermenberga kom til Burgund hadde Teoderik allerede mistet interessen for hele ekteskapet. Han konsumerte ikke ekteskapet og \xc3\xa5ret etter sendte han den ydmykte bruden tilbake til sin far. _NEWLINE_I 610 mistet han Alsace, Saintois, Thurgau, og Champagne til sin bror Teodebert, og hans menn \xc3\xb8st for Jurafjellene ble kraftig beseiret av alamannerne. Teoderik gjorde atter en avtale med sin fetter Klotar mot sin bror Teodebert. I 612 angrep deres felles h\xc3\xa6r Teodebert ved utkanten av skogfeltet i Ardennene. Det var et mektig blodbad, i henhold til Fredegars kr\xc3\xb8nike, hele landskapet var str\xc3\xb8dd med lik. Teoderik og Klotar marsjerte videre til K\xc3\xb6ln, tok Teodebert til fange, og en soldat drepte hans s\xc3\xb8nn, et spedbarn, ved \xc3\xa5 sl\xc3\xa5 hodet hans mot en stein. _NEWLINE_Teodebert ble stengt inne i et kloster. Det er sagt at biskop Ludegast skal ha b\xc3\xb8nnfalt ham om \xc3\xa5 spare sin brors liv. Brunhilda har f\xc3\xa5tt skylden f\xc3\xa5r at Teodebert ble myrdet sammen med sin s\xc3\xb8nn Merovek, noe som gjorde at Teoderik kunne forene Austrasia og Burgund under en konge._NEWLINE_Denne samlingen ble kortvarig. Allerede \xc3\xa5ret etter d\xc3\xb8de Teoderik i sin austrsiske hovedstad Metz av dysenteri mens han gjorde krigsforberedelser. Han hadde ingen legitim etterkommer. Brunhilda erkl\xc3\xa6rte hans illegitime lille s\xc3\xb8nn Sigibert II som ny konge, men adelen og rikshovmestrene i de to rikene ville fro all ikke at den gamle damen igjen skulle komme til makten. De inviterte Klotar til \xc3\xa5 invadere, Brunhildas h\xc3\xa6r ble nedkjempet, og Klotar henrettet henne p\xc3\xa5 grusomt vis, og sto igjen som konge av alle de tre frankiske rikene.'